(F° 7.) Innocentius Episcopus, servus servorum Dei, dilectis filiis St. decano et Capitulo Senonen., salutem et apostolicam benedictionem. Solet annuere Sedes Apostolica piis votis et honestis petencium precibus favorem benevolum impartiri. Eapropter, dilecti in Domino filii, vestris postulationibus grato concurrentes assensu, antiquas et racionabiles consuetudines, immunitates et libertates vestras, seu eciam concessiones, presertim a bone memorie Guidone Senon. archiepiscopo, provide vobis factas, sicut in ipsius scripto autentiquo continetur, quod de verbo ad verbum inferius jussimus annotari, et vos justè et pacificè possidetis, auctoritate vobis apostolica confirmamus et presentis scripti patrocinio communimus. Illo quippe capitulo videlicet: «si aliquid in ordinem suum egerint, a nobis de penitencia tantummodo corrigantur», de communi assensu tam venerabilis fratris nostri P. Archiepiscopi vestri quam tuo, fili decane, Precentoris ac Cellerarii et aliorum quorumdam ex canonicis vestris, vobiscum pariter in nostra presencia existentium, sic exposito, ut archiepiscopus in spiritualibus, vos autem in temporalibus, juridicionem super eosdem presbiteros habeatis. Est autem tenor eiusdem autentici scripti talis: Guido Dei gracia Senonensis archiepiscopus, omnibus ad quos lictere presentes pervenerint, in Domino salutem. Quoniam que in tempore fiunt necesse est transire cum tempore, restat ut que memorie conservare volumus, ne oblivione depereant, scripture commictamus, quatinus eodem internuncio, in futuris temporibus, ad posterorum noticiam possint pervenire. Notum sit igitur presentibus et futuris, quoniam boni et sancti patres ecclesiarum super filios suos diligenter invigilant et eisdem sustentandis et alendis necessaria beneficia, misericordie et pietatis obtentu, copiosè impendunt. Quod profecto non solum in Ecclesia nostra sed et in aliis per orbem ecclesiis sancti pontifices actendentes, diversis munificencie sue beneficiis erga filios suos collatis, piam sui memoriam ad posteros transmiserunt. Huius rei gracia et nos, paterno affectu animoque benigno, carissimorum filiorum nostrorum Senonensis Ecclesie canonicorum preces suscepimus et quam plures ecclesias, quas diversis temporibus beate memorie (F° 7, v°) predecessores nostri eidem conventui contulerunt, et quas tempore nostro ipsis concessimus, ut eas imperpetuum habeant et in pace possideant, quas videlicet ecclesias propriis duximus vocabulis exprimendas, Deo auctore, concedimus et sigilli nostri auctoritate roboramus: ecclesiam scilicet de Aniorra, ecclesiam de Jolna, ecclesiam de Brayo, ecclesiam de Moncellis, ecclesiam de Moisio, ecclesiam de Broisola, ecclesiam de Vallonessa, ecclesiam de Compiniaco cum cappella de Montiniaco, ecclesiam de Evrio, ecclesiam de Ponte Siriaco cum ecclesia sancti Egidii de nemore cum appendenciis suis, salvo jure ecclesie sancti Johannis Senonensis, ecclesiam de Sancto Albino cum cappella de Melers, ecclesiam de Curia monunculi, ecclesiam de Sociaco, ecclesiam de Sancto Martino, ecclesiam de Gumerio, ecclesiam de Sancto Hilario infra muros urbis, ecclesiam Sancti Mauricii intra duos pontes, ecclesiam de Frateyo cum cappellis de Cantugalli, ecclesiam de Amilliaco, ecclesiam de Daimonte, ecclesias de Brueria cum cappella sancti Victoris, ecclesiam de Brovilla, ecclesiam de Roemvillari et de Nangevilla, ecclesiam de Villerario, ecclesiam de Taloan cum cappella sancti Nicolai de Villanova super Equanam, ecclesiam beate Marie eiusdem Ville nove, ecclesiam de Dimone, ecclesiam de Lorriaco, ecclesiam de Allento, ecclesiam de Bosco Regis, ecclesiam de Chancolla, ecclesiam de Castellariis cum cappella Sancte Gemme et cum cappella de Escrenis, ecclesiam de Masleio Vicecomitis, presentaciones eciam presbiterorum in prefatis ecclesiis, capitulo concedimus, qui medietatem beneficiorum vel quantum inter eos racionabiliter compositum fuerit per sacramentum, eidem capitulo persolvant, et ab omni exactione, collecta et hospiciis, circadis eciam et sinodis, et ab omni submonicione et justicia, tam Archidiacconorum quam archipresbiterorum, penitus sint immunes. Porro si aliquid in ordinem suum egerint, a nobis de penitencia tantummodo corrigantur (F° 8). (EN MARGE: Nota de succursu sive deportu in ecclesiis predictis et in eis que in posterum proferentur). Concedimus eciam illis in omnibus prefatis ecclesiis et in illis que in posterum conferentur illis, succursum quocienscumque contigerit ecclesias vacare. Preterea concedimus eis plenitudinem potestatis faciendi et exercendi justicias in malefactoribus suis laicis, nisi homines nostri fuerint, et in presbiteris suis quantùm ad ipsos pertinet. (EN MARGE: Nota pro parva prebenda). Notandum vero quod duas prefatas ecclesias, ecclesiam videlicet de Allento, ecclesiam de Chancolla, nomine cuiusdam prebende quam in Ecclesia Senonensi constituimus, capitulo concessimus et donavimus, inhibentes ne fructus predictarum ecclesiarum in alios usus quàm illius prebende expendantur. Ecclesiam vero de Bosco Regis illis donavimus; ipsi vero, ad petitionem nostram, associaverunt in minutis particionibus quatuor canonicos, qui debent esse presbiteri, quos constituimus ad altare beati Petri in Ecclesia Senonensi, ita quod duo illorum tantummodo percipient, in minutis particionibus que fiunt in choro, quantum unus de maioribus canonicis. Ecclesiam vero de Castellariis illis donavimus et ipsi nobis concesserunt quod, post obitum nostrum, centum solidos parisienses, in die anniversarii nostri, singulis annis, distribuent, ita quod clerici non canonici tantumdem percipient duo quantum unus de maioribus canonicis. Actum Senonis, in Capitulo, publicè, astantibus eiusdem Ecclesie personis, Salone decano, Hugone archidiacono, Stephano thesaurario, Gaufrido precentore et Vastinensi archidiacono, Haicio cellerario et Pruvinensi archidiacono, Simone Meledunensi archidiacono, Hugone Stampensi archidiacono, Jacobo Regis, Galtero Guidonis, presbiteris et canonicis, Guidone, Odone, Reinaudo, Garino, diaconis et canonicis, Ernaudo, Gaufrido, Reinaudo, Anselino, Nicolao, Gauterio, Nicolao, Girardo, Manasse, Bartholomeo, Vuillelmo, subdiaconis et canonicis. Preterea cum supranominatis ecclesiis, ecclesiam de Varon eis similiter confirmamus. In cuius rei testimonium, presentem paginam scribi fecimus et sigilli nostri auctoritate roborari. Actum anno Verbi Incarnati millesimo C° LXXX° VII°. Datum per manus magistri Petri, Cancellarii nostri. Nulli ergo omnino hominum liceat hanc paginam nostre confirmationis infringere (F° 8, v°) vel ei ausu temerario contraire. Si quis autem hoc actemptare presumpserit, indignationem Omnipotentis Dei et beatorum Petri et Pauli Apostolorum eius se noverit incursurum. Datum Rome, apud sanctum Petrum, II Nonas Januarii, Pontificatus nostri anno decimo.